**РЕШЕНИЕ № ПВ – 121 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становищe от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение: „Строителство на стоманено–стъклена оранжерия със система за капково напояване върху площ от 14 400 кв.м.“**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** в поземлен имот № 501.1221 (УПИ I-ХПВК, кв.2), с.Чоба, Община Брезово, Облaст Пловдив.

**Възложител:** **„БАУМГАРТЕН“ ЕООД,**

**Характеристика на инвестиционното предложение:**

Инвестиционното предложение ще се развива в имот с площ от 43,918 дка, и предвижда изграждане на оранжериен комплекс с обща покрита оранжерийна площ от 14400 кв.м.

В комплекса се предвижда хидропонно отглеждане на зеленчуци, основно чери домати, включващо система за капково напояване.

За обекта ще се използва наличната инфраструктура след изпълнение на необходимите връзки:

Пътна – не се предвижда промяна на съществуващата пътна инфраструктура. Транспортният достъп ще се осъществява по съществуващ път от републиканската пътна мрежа.

Водоснабдяване – водата за напояване ще се осигурява от съществуващи сондажни кладенеци в същия имот, за които възложителят има издадено разрешително за водовземане от подземни води от БДУВ ИБР Пловдив.

Електрозахранване- от наличните на площадката ел. съоръжения.

Отоплението на оранжерията ще се осъществява посредством топлина от слънчеви колектори.

Инвестиционното предложение попада в обхвата на т.1, буква „в” от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът, в който се предвижда да се реализира инвестиционното предложение **не попада** в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона BG0000291 „Гора Шишманци” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждане на оранжериен блок 1 с площ 6 262,27 кв.м и оранжериен блок 2 с площ 8 132,26 кв.м с бетонови основи, стоманена носеща конструкция и закалено стъкло, което ще се монтира върху стоманената конструкция. В пространството между оранжерийте ще се изгради сграда за прием на продукцията, манипулационна и временен склад готова продукция на площ общо около 700 кв.м.

В обекта ще се изгради система за капково напояване с хидропоника и хранителен възел. Системата ще включва улуци за полагане на растителна среда от матраци с контейнери за развитие на растенията. Поливането ще се извършва чрез захранваща помпена група, поливна хранителна централа или миксер за смесване на торове.

* Няма да се формират отпадъчни води от производството. Излишните разтвори от поливането на растенията ще се включват в оборотен цикъл с рециркулация.
* Отпадъчните битови води ще преминават през локално пречиствателно съоръжение и ще се използват за напояване на зелените площи в имота.
* На обекта няма да се съхраняват опасни химични вещества и смеси. Необходимите за подхранване торове и препарати за обезаразяване ще се влагат веднага след закупуването им.
* Основният производствен отпадък- зелена маса и бракувана продукция няма да се съхранява в обекта и ще се извозва на площадка за биоразградими отпадъци, определена от Община Брезово.
* На площадката ще се извършва разделно събиране и предаване за рециклиране на образуваните отпадъци.
* При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* За обслужването на обекта ще се използва съществуващата пътна инфраструктура без промяна и без изграждане на нова.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Инвестиционното предложение ще се реализира в имот от регулационните граници на с.Чоба, Община Брезово- бивш консервен комбинат, със съществуващо застрояване.
* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.

**III. Способността за асимилация на екосистемата в естествената околна среда**:

**●** Инвестиционното предложение ще бъде реализирано извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000291 „Гора Шишманци”.

● Имотът се намира в регулацията на с. Чоба и представлява урбанизирана територия, в границите му има изградени селскостопански сгради. Предвид това, както и поради отдалечеността на имота от защитената зона, няма вероятност реализацията на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

● Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на разглеждания имот.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* С писмо изх. № 5752/14.09.2016г. РЗИ- Пловдиве определила, че не се очаква риск за човешкото здраве при реализация на инвестиционното намерение.

**V. Обществен интерес към предложението за строителство, дейности или технологии :**

В изпълнение на изискванията на чл.6, ал.9 и ал.10 от Наредбата за ОВОС е осигурен обществен достъп до изготвената информация по Приложение 2, като са представени копия от документацията на Община Брезово и Кметство с.Чоба. Община Брезово и Кметство с. Чоба са информирали писмено за липса на постъпили възражения относно инвестиционното предложение.

Към момента на издаване на настоящото решение в РИОСВ- Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 03.10.2016г.**

*Директор на РИОСВ - Пловдив*